பெர்குளோரேட்டோபோரேட்டு

பெர்குளோரேட்டோபோரேட்டு (Perchloratoborate) என்பது [B(ClO4)4]−. என்ற வடிவத்தில் அமைந்த எதிர்மின் அயனியாகும். இந்த அயனி கனமான கார உலோகங்களுடன் ஓரளவு நிலையான திண்ம உப்புகளை உருவாக்க முடியும். 35 பாகை செல்சியசு வெப்பநிலையில் K[B(ClO4)4] சிதைவடைகிறது. 50 பாகை செல்சியசு வெப்பநிலையில் Rb[B(ClO4)4] நிலைப்புத்தன்மையுடன் காணப்படுகிறது. 80 பாகை செல்சியசு வெப்பநிலை வரை Cs[B(ClO4)4] உப்பு நிலைத்து இருக்கும்.

பெர்குளோரேட்டோபோரேட்டுகள் பெர்குளோரேட்டோ அலுமினேட்டு சேர்மங்களுக்கு ஒப்பானவையாகும்.([Al(ClO4)4]−).

மற்றொரு தொடர்புடைய எதிர்மின் அயனி குளோரோபெர்குளோரேட்டோபோரேட்டு Cl3B(ClO4). ஆகும்.

போரான் பெர்குளோரேட்டு −5° செல்சியசு வெப்பநிலைக்கு மேல் நிலையற்றது.

சிதைவு
வெப்பச் சிதைவின் போது கார பெர்குளோரேட்டோபோரேட்டு உப்புகள் ஒரு கார பெர்குளோரேட்டையும், போரான் டிரையாக்சைடை ஒரு திட எச்சமாகவும், இருகுளோரின் ஏழாக்சைடு, குளோரின் டை ஆக்சைடு, குளோரின் மற்றும் ஆக்சிசனைக் கொண்ட வாயுவையும் உருவாக்குகின்றன.

2 M[B(ClO4)4] → 2 MClO4 + B2O3 + (3 Cl2O7 or 6 ClO2 +  O2 or 6 Cl2 +  O2)

கார பெர்குளோரேட்டோபோரேட்டுகள் முதலில் குறைந்த வெப்பநிலையில் சிதையத் தொடங்கும் போது, ​​வினை வெப்பம் உள்வாங்கும் தன்மை கொண்டது. இவ்வினையில் இருகுளோரின் ஏழாக்சைடு உருவாகிறது. இருப்பினும், சீசியம் பெர்குளோரேட்டோபோரேட்டை சூடாக்கும் போது, ​​சிதைவு 90 °செல்சியசு வெப்பநிலைக்கு மேல் வெப்ப உமிழ்வாக மாறுகிறது.  100 °செல்சியசு வெப்பநிலையில்  இது வெப்ப உமிழ்வுடன் வெடித்து குளோரின் மற்றும் ஆக்சிசனை உருவாக்குகிறது.

வினைகள்
உரூபிடியம் பெர்குளோரேட்டோபோரேட்டை கூடுதல் பெர்குளோரிக் அமிலத்துடன் சேர்த்து வினைபுரியச் செய்யும்போது ​​அது RbBO(ClO4)2. சேர்மத்தை உருவாக்குகிறது.

தண்ணீரில், கார பெர்குளோரேட்டோபோரேட்டுகள் வெளிப்புற வெப்ப உமிழ்வுடன் சிதைந்து போரிக் அமிலம், பெர்குளோரிக் அமிலம் மற்றும் பெர்குளோரேட்டு ஆகியனவற்றை உருவாக்குகின்றன.

தயாரிப்பு
நைட்ரோனியம் பெர்குளோரேட்டை போரான் முக்குளோரைடு கரைசலில் வினைபுரியச் செய்வதன் மூலம் நைட்ரோனியம் பெர்குளோரேட்டோபோரேட்டு (NO2B(ClO4)4) உப்பை உருவாக்கலாம். இதேபோல் அம்மோனியம் பெர்குளோரேட்டு BCl3 உடன் வினைபுரிந்து அம்மோனியம் பெர்குளோரேட்டோபோரேட்டை உருவாக்குகிறது.

நீரற்ற பெர்குளோரிக் அமிலத்தில் கரைந்த உலோக பெர்குளோரேட்டிலிருந்தும் உலோக பெர்குளோரேட்டோபோரேட்டுகளை உருவாக்கலாம். இது போரான் முக்குளோரைடுடன் வினைபுரிகிறது. ஓர் உலோக குளோரிடோபோரேட்டை (MBCl4) பெர்குளோரிக் அமிலத்துடன் வினைபுரியச் செய்வது மற்றொரு வழிமுறையாகும். குளோரிடோபோரேட்டுகளை உலோக குளோரைடு மற்றும் நைட்ரோசில் குளோரைடில் கரைக்கப்பட்ட போரான் முக்குளோரைடு ஆகியவற்றிலிருந்து தயாரிக்கலாம். கூடுதல் Cl2O7 வினையை முன்னோக்கி செலுத்துகிறது.

BCl3 + 3HClO4 → B(ClO4)3

இவ்வினையில் BCl2ClO4 மற்றும் BCl(ClO4)2  ஆகியவையும் உருவாகின்றன. இவை போரான் பெர்குளோரேட்டு, டைகுளோரோபோரான் பெர்குளோரேட்டுமாக −78 °செல்சியசு வெப்பநிலைக்கும் அதிகமான வெப்பநிலையில் விகிதாசாரமற்று சிதைகின்றன.

B(ClO4)3 + ClO−4 → B(ClO4)−4

பண்புகள்
சீசியம் பெர்குளோரேட்டோபோரேட்டு நீர் உறிஞ்சும் தன்மை கொண்டது.  இதன் அடர்த்தி 2.5 கிராம்/செ.மீ3 ஆகும். இதற்கு நிறம் இல்லை.

சீசியம் பெர்குளோரேட்டோபோரேட்டில் 640 மற்றும் 1,087 செ.மீ−1 இல் அகச்சிவப்பு உறிஞ்சுதல் பட்டைகள் காணப்படுகின்றன.

பொட்டாசியம் பெர்குளோரேட்டோபோரேட்டின் அடர்த்தி 2.18 கிராம்/செ.மீ3 ஆகும்.  உரூபிடியம் பெர்குளோரேட்டோபோரேட்டின் அடர்த்தி 2.32 கிராம்/செ.மீ3.

ஈரமான காற்றில் புகையும் இம் மூன்று கார பெர்குளோரேட்டுகள் அனைத்தும் படிகமாகவும் நிறமற்றதாகவும் இருக்கும்.

மேற்கோள்கள்

பகுப்பு:பெர்குளோரேட்டுகள்
பகுப்பு:போரேட்டுகள்
பகுப்பு:எதிர்மின் அயனிகள்